ආණ්ඩුක්‍රම ව්‍යවස්ථා සංශෝධනය සඳහා කැබිනට් අනුමැතිය හිමි වී ඇත.දැනට පවත්නා 1978 (ශ්‍රී ලංකා ජනරජයේ දෙවැනි ආණ්ඩුක්‍රම ව්‍යවස්ථාව) ආණ්ඩුක්‍රම ව්‍යවස්ථාව පරිපාලනමය හා ව්‍යවස්ථාමය ව්‍යුහයට අවශ්‍ය වෙනස්කම් සිදුකිරීම සඳහා රජය සූදානම් බව ආර්ථික සංවර්ධන නියෝජ්‍ය ඇමැති හා වැඩබලන ප්‍රවෘත්ති හා ජනමාධ්‍ය ඇමැති ලක්‍ෂ්මන් යාපා අබේවර්ධන මහතා සඳහන් කරයි.පරිපාලනමය හා ව්‍යවස්ථාමය ක්‍රියාවලි දෙකෙහිම සංවර්ධනය අඛණ්ඩව පවත්වාගෙන යාම සඳහා ආණ්ඩුක්‍රම ව්‍යවස්ථාවෙන් පැවරෙන ඇතැම් බලතල ක්‍රියාත්මක කිරීමට සෘජුවම අදාළ වන 1978 ප්‍රජාතාන්ත්‍රික සමාජවාදී ජනරජයේ ආණ්ඩුක්‍රම ව්‍යවස්ථාවට සහ තත්කාලීනව බලපවත්නාවූ වෙනත් නීතිවලට ද සංශෝධන සිදුකිරීමට අවශ්‍ය බව ද හෙතෙම අවධාරණය කරයි.ඇමැතිවරයා මේ බව කියා සිටියේ රජයේ ප්‍රවෘත්ති දෙපාර්තමේන්තු ශ්‍රවණාගාරයේදී ඊයේ (9) රාත්‍රියේ පැවැති කැබිනට් තීරණ දැනුම් දීමේ ප්‍රවෘත්ති සාකච්ඡාවට එක්වෙමිනි.සමස්තයක් ලෙස රටටම වේදනාකාරී තත්ත්වයක් ගෙන දුන් යුද්ධය හේතුවෙන් ශශ්‍රී ලංකාව ඉතාම කටුක කාලපරිච්ඡේදයක් ගත කළ බව සිහිපත් කළ ලක්‍ෂ්මන් යාපා අබේවර්ධන මහතා එවැනි තත්ත්වයන් මගින් පැවැති රජයන් අස්ථාවර භාවයට පත්කිරීම සහ රටේ කැළඹිලි ස්වභාවයක් ඇතිකිරීම ත්‍රස්තවාදීන්ගේ අරමුණ වූ බව ද පෙන්වා දුන්නේය.ඒ කාල වකවානුව තුළ රටේ සංවර්ධන කටයුතු වලට බාධා ඇතිකරන ලද අතර රජය විසින් එවැනි බාධා මධ්‍යයේ සංවර්ධන කටයුතු පවත්වාගෙන යාමට සෑම ප්‍රයත්නයක්ම දරනු ලැබුවද යුද කටයුතු සඳහා අයවැය හා හමුදාව උපරිමයෙන් යෙදවීම බෙහෙවින්ම දුෂ්තර වූ බව ද වැඩ බලන ප්‍රවෘත්ති හා ජනමාධ්‍ය ඇමැතිවරයා සඳහන් කෙළේය.ආණ්ඩුක්‍රම ව්‍යවස්ථා සංශෝධනයට අදාළ කැබිනට් පත්‍රිකාව අගමැති දි. මු. ජයරත්න මහතා විසින් කැබිනට් මණ්ඩලය වෙත ඉදිරිපත් කරන ලද අතර එහිදී කරුණු කීපයක් සංශෝධනය කිරීමට පියවර ගෙන ඇත.